༼ཉ༽༄༅། །ཕྱག་ན་རྡོ་རྗེ་འཆི་བདག་འཇོམས་པའི་དཀྱིལ་འཁོར་ཆོ་གའི་ཐོ་ཆུང་རིན་ཆེན་སྒྲོན་མ་ཞེས་བྱ་བ་བཞུགས་སོ།། རྒྱལ་བ་ཀུན་གྱི་ཆོས་དབྱིངས་ཡེ་ཤེས་ཁམས། །གདུལ་བྱའི་ཚེ་དང་ལས་དང་བསོད་ནམས་སོགས། །རྒྱས་པར་སྤེལ་ཕྱིར་གཟུགས་ཀྱི་སྐུར་བཞེངས་པའི། །བླ་མ་འཆི་བདག་འཇོམས་པ་ལ་ཕྱག་འཚལ། །དེ་ཡི་གོ་འཕང་སྒྲུབ་ཐབས་ཆོ་གའི་རིམ། །རྒྱུད་དང་སྔོན་རབས་མཁས་པའི་གཞུང་མང་དང་། །ཁྱད་པར་རྗེ་བཙུན་མཆོག་གི་དགོངས་པ་ལྟར། །འཁྲུལ་མེད་གོ་བདེའི་ངག་གིས་བཤད་ཀྱིས་ཉོན། །ཀུན་རིག་གཞན་ཕན་མཐའ་ཡས་ཉིད། །གཞིར་བཞག་མི་འདྲའི་ཁྱད་པར་ཆོས། །རྣམ་གསལ་རིན་ཆེན་སྒྲོན་མ་འདི། །ཉེ་བར་གཏད་པས་དོན་ཀུན་འགྲུབ། །འདིའི་དཀྱིལ་འཁོར་དུ་དབང་བསྐུར་བ་ཐོབ་ཅིང་དམ་ཚིག་དང་སྡོམ་པར་ལྡན་པའི་སྒྲུབ་པ་པོ་རྣམས་ཀྱིས་འདིའི་ཆོ་ག་ཉམས་སུ་ལེན་པར་བྱེད་པ་ལ། ངོར་ཆེན་རྡོ་རྗེ་འཆང་གིས་མཛད་པའི་ཀུན་རིག་ཆོ་ག་གཞན་ཕན་མཐའ་ཡས་གཞིར་བཞག་ནས། འདིར་མི་འདྲ་བའི་ཁྱད་པར་རྣམས་ནི། ཨོཾ་བཛྲ་ས་མ་ཡ་ཧཱུྃ་ཞེས་འཇུག་པའི་ཕྱག་རྒྱ་ནི་ཁྲོ་བོ་ཏི་རིནྟིའི་ཕྱག་རྒྱ་མ་གཏོགས་མཆོད་པ་བྱིན་རླབས་སོགས་ཀུན་རིག་དང་འདྲ། སེམས་བསྐྱེད་པའི་སྐབས་སུའང་ཕྱག་རྒྱ་དེ་ཉིད་དང་། དེ་མ་རྟོག་པའི་སེམས་ཅན་ཐམས་ཅད་འཆི་བདག་གི་ཆད་པ་ལས་ཐར་བར་བྱ། དེའི་ཆེད་དུ་བཅོམ་ལྡན་འདས་ཕྱག་ན་རྡོ་རྗེ་འཆི་བདག་འཇོམས་པའི་ཆོ་ག་ཉམས་སུ་བླང་བར་བགྱིའོ། །ཞེས་ལན་གསུམ་བྱ། སྭ་བྷཱ་ཝས་སྟོང་པར་བསྒོམ། སྟོང་པའི་ངང་ལས་པཾ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་ལྗང་སྔོན་དེ་ལས་འོད་འཕྲོས་འདུས་གཅིག་ཏུ་གྱུར་པ་ལས། རང་ཉིད་ཕྱག་ན་རྡོ་རྗེ་སྐུ་མདོག་ལྗང་སྔོན་ཞི་བའི་ཉམས་ཅན། ཞལ་གཅིག་ཕྱག་གཉིས་གཡས་རྡོ་རྗེ་རྩེ་ལྔ་པ་ཐུགས་ཀར་འཛིན་ཅིང་། གཡོན་དྲིལ་བུ་དཀུར་བརྟེན་པ། དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་པ་སེམས་དཔའི་སྐྱིལ་མོ་ཀྲུང་གིས་བཞུགས་པར་བསམ། དེའི་སྙིང་གར་ཉི་མའི་སྟེང་དུ་ཧཱུྃ་མཐིང་ནག་དེ་ལས་འོད་ཟེར་འཕྲོས་འདུས་གཅིག་ཏུ་གྱུར་པ་ལས། བདག་ཉིད་ཁྲོ་བོ་འཇིག་རྟེན་གསུམ་ལས་རྣམ་པར་རྒྱལ་བ། དབུ་མཐའ་ཡས་པ། ཕྱག་མཐའ་ཡས་པ། སྐུ་མདོག་སྔོན་པོ་སྦྲུལ་དང་མི་སྡུག་པའི་རྒྱན་གྱིས་བརྒྱན་པ། སྟག་གི་ལྤགས་པའི་ཤམ་ཐབས་ཅན། རྩ་ཕྱག་གཉིས་ཀྱིས་ཧཱུྃ་མཛད་ཀྱི་ཕྱག་རྒྱ་མཛད་པ། ཕྱག་ལྷག་མ་རྣམས་ཀྱིས་རལ་གྲི་ལ་སོགས་པའི་མཚོན་ཆ་སྣ་ཚོགས་དང་། རྒྱུ་མ་དང་མགོ་ཐོད་ཤས་གང་བ་བསྣམས་པ། གཡོན་བརྐྱང་གི་སྟབས་ཀྱིས་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་བསམས་ལ། ལག་པ་རྡོ་རྗེ་ཁུ་ཚུར་གཉིས་རྒྱབ་སྤྲད་པའི་མཐེའུ་ཆུང་གཉིས་ལུ་གུ་རྒྱུད་དུ་སྦྲེལ། མཛུབ་མོ་གཉིས་སྡིགས་མཛུབ་ཏུ་བྱས་པ་གནས་གསུམ་དུ་རེག་ཅིང་། ཨོཾ་བཛྲ་སཏྭ་ཀྲོ་དྷ་ཨ་ན་ལཱརྐ་མ་ཧཱ་བཛྲ་ཀྲོ་དྷ། དྲྭ་བ་དྲྭ་བ། བི་དྲྭ་བ་བི་དྲྭ་བ། སརྦ་ཨ་པ་ཡ། ནཱ་ཤ་ཡ། ནཱ་ཤ་ཡ། ཧ་ར་ཧ་ར། པྲ་ཎཱ་ན་ཧཱུྃ་ཕཊ། ཅེས་ལན་གསུམ་གྱིས་བདག་བསྲུང་། ཡང་ལན་གསུམ་བརྗོད་ལ། དང་པོའི་འོག་རྡོ་རྗེའི་ས་གཞི་དང་། གཉིས་པས་རྡོ་རྗེའི་རྭ་བ་མེ་རི་དང་བཅས་པ། གསུམ་པས་དེའི་ནང་དུ་རྡོ་རྗེའི་གུར་བསམས་ལ་གནས་བསྲུང་། ཡང་ལན་གསུམ་བརྗོད་པས་རྣལ་འབྱོར་བསྲུང་བར་བསམས་ཏེ། སྲུང་བའི་འཁོར་ལོ་བསྒོམ་པའོ། །སྤྲོ་ན། ཆོས་ཉིད་སྟོང་པ་ནས། བགེགས་ཀྱི་དགྲ་ལ་ཕྱག་འཚལ་བསྟོད་ཀྱི་བར་བྱ། བསྡུ་ན་མ་བྱས་ཀྱང་ཆོག་གོ །སྲུང་འཁོར་རྒྱས་པར་བྱེད་ན་གཞན་ཕན་མཐའ་ཡས་ལྟར་རོ། །དེ་ནས་རང་གི་ལག་མཐིལ་གཉིས་སུ་སོགས་ལག་པ་བྱིན་གྱིས་བརླབས་ནས་དབང་བསྐུར་བའི་བར་འདྲ་བ་ལས། ཁྱད་པར་ནི་རང་ཉིད་རྡོ་རྗེ་སེམས་དཔའ་ཕྱག་ན་རྡོ་རྗེ་འཆི་བདག་འཇོམས་པ་སྐུ་མདོག་དཀར་པོ་རབ་ཏུ་དགྱེས་པའི་མན་ཆད་འདྲའོ། །ཚངས་པ་ཆེན་པོ་སོགས་གཞུང་བཞིན་བརྗོད་པའམ། ཡང་ན། བདག་ཉིད་ཀྱི་སྨིན་མཚམས་ནས་འོད་ཟེར་འཕྲོས། དེས་འཇིག་རྟེན་གྱི་ཁམས་ཐམས་ཅད་སྣང་བར་བྱས་ཏེ། མཛད་པ་བཅུ་གཉིས་ཀྱི་ཚུལ་གྱིས་སེམས་ཅན་གྱི་དོན་བྱས། ཁྱད་པར་སེམས་ཅན་ཐམས་ཅད་འཆི་བདག་གི་ཆད་པ་ལས་ཐར་བར་བྱས་ནས། ཚེ་དང་ལས་དང་བསོད་ནམས་དང་ཡེ་ཤེས་ཀྱི་ཚོགས་གོང་ནས་གོང་དུ་འཕེལ་ཞིང་རྒྱས་པར་བྱས། འོད་ཟེར་སླར་འདུས་བདག་ཉིད་ལ་ཐིམ། ཞེས་བརྗོད་དེ་ལྟར་དོན་བྱས་པའི་སེམས་ཅན་རྣམས་ཀྱིས་བདག་ལ་མཆོད་བསྟོད་བྱས་པར་བསམས་ལ། སྔགས་མཆོད་དང་། མཚན་བརྒྱས་བསྟོད་དོ། །ཡང་ན་མཚན་བརྒྱའི་ཚབ་ཏུ། ཁྱོད་ནི་གླང་པོའི་རྣ་བ་ཅན། །ཁྱོད་ནི་སེང་གེའི་ལྟ་སྟངས་ཅན། །ཁྱོད་ནི་མི་ལྕེ་འབར་བ་ཅན། །ཁྱོད་ནི་བདེན་པའི་སྤྲིན་ཡིན་ཏེ། །ཁྱོད་ནི་ཕ་ལྟར་སློབ་པ་ཡིན། །ཁྱོད་ནི་མ་ལྟར་སློབ་པ་ཡིན། །ཁྱོད་ནི་བརྟན་པའི་ས་ཡང་ཡིན། །ཁྱོད་ནི་ཆུ་བོའི་གཞུང་ཡང་ཡིན། །ཁྱོད་ནི་འཐོར་བྱེད་རླུང་ཡང་ཡིན། །ཁྱོད་ནི་རིན་ཆེན་འབྱུང་གནས་མཛོད། །ཅེས་མཚན་བཅུས་བསྟོད་ཀྱང་རུང་སྟེ། སྤྱོད་རྒྱུད་ནས་གསུངས་པའི་ཀོ་ཊ་ཀྵ་ལ་སོགས་པའི་དོན་འགྱུར་ཡིན་ཞིང་། ཚིག་རིས་འདི་ཇི་ལྟ་བ་བཞིན་སངས་རྒྱས་མཉམ་སྦྱོར་གྱི་རྒྱུད་ལས་ཀྱང་གསུངས་སོ། །རང་གི་སྙིང་གར་ཟླ་བའི་དཀྱིལ་འཁོར་གྱི་སྟེང་དུ། ཨོཾ་པུཎྱེ་སོགས་བཀོད་ལ། དེ་ལས་འོད་འཕྲོས་འགྲོ་བ་རྣམས་ཀྱི་ཚེ་དང་ལས་དང་བསོད་ནམས་སོགས་རྒྱས་པར་བྱས། སླར་འདུས་སྙིང་གའི་ཆོས་ཀྱི་ཡི་གེ་ལ་ཐིམ་པར་བསམ་ཞིང་། ཨོཾ་པུཎྱེ་པུཎྱེ་མ་ཧཱ་པུཎྱེ་ཨ་པ་རི་མི་ཏ་ཨཱ་ཡུར་པུ་ཎྱ་ཛྙཱ་ན་སཾ་བྷ་རོ་པ་ཙ་ཡ་ཀ་རི་ནི་སྭཱ་ཧཱ། ཞེས་བརྒྱ་རྩ་སོགས་ཅི་ནུས་བཟླས་ལ། འོད་ཟེར། ཨོཾ་བྷྲུྃ་བཛྲ་ཨ་ཡུ་རེ་ཧཱུྃ་ཨཱཿ ཅེས་པའང་ཅི་ནུས་བཟླ་བ་མུས་ཆེན་གསུངས། མགོན་པོ་ཐུགས་རྗེ་ཆེན་པོ་དང་ལྡན་པས་བདག་དང་སེམས་ཅན་ཐམས་ཅད་ཀྱི་ཚེ་དང་ལས་དང་བསོད་ནམས་དང་ཡེ་ཤེས་ཀྱི་ཚོགས་གོང་ནས་གོང་དུ་འཕེལ་ཞིང་རྒྱས་པར་བྱིན་གྱིས་བརླབ་ཏུ་གསོལ། ཞེས་བརྗོད་དོ། །གསོལ་གདབ་འདི་འོག་ལས་སྦྱར་དང་བརྟན་བཞུགས་དང་། དངོས་གྲུབ་བླང་བ་རྣམས་ལ་ཡང་འདི་ཉིད་ཁ་སྤོ་བར་བྱའོ། །བརྟན་བྱེད་ཀྱི་ཡིག་བརྒྱ་དང་མཆོད་བསྟོད་སོགས་ཀུན་རིག་བཞིན་བྱའོ། །བསྙེན་པ་སོགས་བདག་བསྐྱེད་རྐྱང་པའི་ཚེ་རྗེས་བདག་ཉིད་ལ། ཨོཾ་བཛྲ་ཨ་བྷི་རིཉྩ་སོགས་ཀྱི་སྔགས་རྒྱས་དབང་བསྐུར་བ་དང་། ཨོཾ་བྷྲྀ་ཏ་སོགས་ཀྱི་སྔགས་རྒྱས་སྒོ་གསུམ་བྱིན་གྱི་བརླབ། ཨོཾ་བཛྲ་སཏྭ་ཀྲོ་དྷ་སོགས་ཀྱི་སྔགས་རྒྱས་བདག་གནས་རྣལ་འབྱོར་གསུམ་གྱི་བར་ཆད་བསྲུང་། དགེ་བ་འདི་ཡིས་མྱུར་དུ་བདག །འཆི་བདག་འཇོམས་པ་འགྲུབ་གྱུར་ནས། །འགྲོ་བ་སོགས་ཀྱི་སྨོན་ལམ་གདབ། །བསྙེན་པ་ནི་ཐུན་མཚམས་གསུམ་མམ་གཉིས་སུ་བཅད་ནས་སྔགས་འབུམ་ཕྲག་གསུམ་མམ་དྲུག་བཟླའོ། །དགོངས་ཐུན་གྱི་རྗེས་སུ་ཆ་གསུམ་གཏོར་མ་བཏང་ངོ་། །གཉིས་པ་མདུན་བསྐྱེད་སྒྲུབ་པ་ལ་གཉིས་ལས། དང་པོ་བུམ་པ་སྒྲུབ་ཅིང་མཆོད་པ་ལ། རྣམ་རྒྱལ་བུམ་པ་ཚུལ་བཞིན་དུ་བཅས་ལ། བསང་སྦྱངས། སྟོང་པའི་ངང་ལས་པདྨ་དང་ཟླ་བའི་དཀྱིལ་འཁོར་གྱི་སྟེང་ཏུ་བྷྲཱུྃ་ལས་རིན་པོ་ཆེའི་བུམ་པ་ཡངས་ཤིང་རྒྱ་ཆེ་བ་ལྷའི་གོས་ཀྱི་མགུལ་ཆིངས་དང་། དཔག་བསམ་གྱི་ཤིང་གིས་ཁ་བརྒྱན་པ། ནང་ཆུ་དང་བཅུད་ཐམས་ཅད་ཀྱིས་ཡོངས་སུ་གང་བར་བསམ་ལ། རྣམ་རྒྱལ་བུམ་པའི་ཆུའི་དབུས་སུ་ལྷ་བཅུ་གསུམ་གྱི་གནས་སུ་པདྨ་དང་ཟླ་བའི་དཀྱིལ་འཁོར་རེ་རེ། གདན་དེ་རྣམས་ཀྱི་སྟེང་དུ་སྐད་ཅིག་གིས་དབུས་སུ་བཅོམ་ལྡན་འདས་ཕྱག་ན་རྡོ་རྗེ་འཆི་བདག་འཇོམས་པ་སྐུ་མདོག་དཀར་པོ་སོགས་དང་། ཤར་དུ་མི་འཁྲུགས་པ་ནས། བྱང་དུ་རྡོ་རྗེ་དྲིལ་བུའི་བར་ལྷ་བཅུ་གསུམ་ཞལ་ཕྱག་རྫོགས་པར་སྐད་ཅིག་གིས་ཞལ་ཕྱག་འོག་ནས་འབྱུང་བ་ལྟར་བསྐྱེད། ཡེ་ཤེས་པ་སྤྱན་འདྲེན་པ་སོགས་ཀུན་རིག་བཞིན་བྱ། བཛྲ་སྔོན་དུ་འགྲོ་བས་དབང་བསྐུར། སྔགས་མཆོད། ཆོས་དབྱིངས་ཡེ་ཤེས་ལས་བྱུང་ཞིང་ཞེས་སོགས་ལྷ་བཅུ་གསུམ་གྱི་བསྟོད་པ་འོག་ནས་འབྱུང་བ་ལྟར་བྱ། སྔགས་བཟླ་བའི་དམིགས་པ་ཀུན་རིག་བཞིན་ནོ། །བཟླས་བྱའི་སྔགས་ནི། ཨོཾ་པུཎྱེ་སོགས། གཙོ་བོའི་སྔགས་བརྒྱ་རྩ་བརྒྱད་དང་། འཁོར་གྱི་སྔགས། ཨོཾ་ཀཾ་ཀ་ནི་ཀཾ་ཀ་ནི། རོ་ཙ་ནི་རོ་ཙ་ནི། ཏྲོ་ཊ་ནི་ཏྲོ་ཊ་ནི། ཏྲཱ་ས་ནི་ཏྲཱ་ས་ནི། པྲ་ཏི་ཧ་ན་པྲ་ཏི་ཧ་ན། སརྦ་ཀརྨ་ཨཱ་ཝ་ར་ཎ་པ་རཾ་པ་རཱ་ཎི་མེ་སརྦ་སཏྭཱ་ནཉྩ་སྭཱ་ཧཱ། ཨོཾ་རཏྣེ་རཏྣེ་མ་ཧཱ་རཏྣེ། རཏྣ་སཾ་བྷ་ཝེ། རཏྣ་ཀི་ར་ནེ་རཏྣ་མཱ་ལ་བི་ཤུདྡྷེ་ཤོ་དྡྷ་ཡ་སརྦ་པཱ་པཾ་ཧཱུྃ་ཏྲ་ཐ། ཨོཾ་ཨ་མི་ཏེ། ཨ་མི་ཏོད་བྷ་ཝེ། ཨ་མི་ཏ་སཾ་བྷ་ཝེ། ཨ་མི་ཏ་བི་ཀྲཱན་ཏེ། ཨ་མི་ཏ་ག་མི་ནི། སརྦ་ཀརྨ་ཀླེ་ཤ་ཀྵ་ཡཾ་ཀ་རི་སྭཱ་ཧཱ། ཨོཾ་ཨ་མོ་གྷ་ཨ་པྲ་ཏི་ཧ་ཏ་སརྦ་ཨ་ཝ་ར་ཎ་བི་ནཱ་ཤ་ནི། ཧ་ར་ཧ་ར་ཧཱུྃ་ཕཊ། ཅེས་པས་རིགས་བཞི་དང་། ཨོཾ་བཛྲ་དྷཱུ་པེ་ཧཱུྃ། ཨོཾ་བཛྲ་པུཥྤེ་ཏྲཱཾ། ཨོཾ་བཛྲ་ཨཱ་ལོ་ཀེ་ཧྲཱིཿ ཨོཾ་བཛྲ་གནྡྷེ་ཨཱཿ ལྷ་མོ་བཞི་དང་། ཨོཾ་བཛྲ་ཨཾ་ཀུ་ཤ་སོགས་སྒོ་བ་བཞིའི་སྔགས་རྣམས་ཅི་ནུས་བཟླ་ཞིང་། ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་སོགས་ཅི་ནུས་བཟླ། མཆོད་བསྟོད་སྔར་བཞིན་བྱས་ལ་ཡེ་ཤེས་པ་གཤེགས། དུང་ཆོས་ཀྱི་ཆུ་བླུགས་པ་ཡི་གེ་བརྒྱ་པ་བཟླ་བ་སོགས་ཀུན་རིག་བཞིན་ནོ། །གསུམ་པ་དཀྱིལ་འཁོར་སྒྲུབ་ཅིང་མཆོད་པ་ལ། མདུན་གྱི་རས་བྲིས་ཀྱི་དཀྱིལ་འཁོར་རྡོ་རྗེ་གནོད་སྦྱིན་གྱི་སྔགས་རྒྱས་བགེགས་བསལ། ཨོཾ་ཤ། ཅེས་དང་། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཅེས་པས་སྟོང་པར་བསམ། སྟོང་པའི་ངང་ལས་ཨོཾ་བྷ་ཡོངས་སུ་གྱུར་པ་ལས་འབྱུང་བ་རིམ་བརྩེགས་རི་རབ་དང་བཅས་པའི་སྟེང་དུ་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་གྲུ་བཞི་སྒོ་བཞི་པ། ཕྱི་ནས་རིམ་པ་བཞིན་དཀར་སེར་དམར་ལྗང་སྔོ་བའི་རྩིག་པ་རིམ་པ་ལྔ་དང་ལྡན་པའི་སྟེང་རིན་པོ་ཆེའི་ཕ་གུས་བསྐོར་བ་ལ་སྟེང་ནས་དྲྭ་བ་དང་དྲྭ་བ་ཕྱེད་པ་འཕྱང་ཞིང་མདའ་ཡབ་དང་པུ་ཤུས་མཛེས་པར་བྱས་པ། སྒོ་བཞིའི་སྟེང་གི་ཐད་སོར་ཀ་བ་བཞི་བཞིས་བཏེག་པའི་རྟ་བབས་བང་རིམ་བཞི་དང་ལྡན་པའི་རྩེ་མོར་ཆོས་ཀྱི་འཁོར་ལོ་དང་། གདུགས་དང་། གཡས་གཡོན་དུ་རི་དྭགས་ཕོ་མོ་དང་སྣམ་བུ་སོ་སོ་ལ་རྒྱལ་མཚན་དང་འཕན་ལ་སོགས་པའི་རྒྱན་དུ་མས་བརྒྱན་པ། རྩིག་པའི་ཕྱི་རོལ་དུ་འདོད་ཡོན་གྱི་སྣམ་བུ་དམར་པོ་ལ་གནས་པའི་ལྷ་མོ་སྣ་ཚོགས་པས་མཆོད་རྫས་དུ་མ་ཐོགས་ནས་འཁོད་པ། དེའི་ཕྱི་རོལ་དུ་ཁྱམས་ཁ་དོག་སྣ་ཚོགས་པའི་ཕྱི་རོལ་རྡོ་རྗེའི་རྭ་བ་དང་འོད་ཟེར་ཕྲེང་བས་ཡོངས་སུ་བསྐོར་བའོ། །གཞལ་ཡས་ཁང་གི་ནང་ཀ་བ་བརྒྱད་དང་ལྡན་པའི་སྟེང་ཐོག་རིམ་པར་ཕུབ་ཅིང་དབུས་ཕྱུར་བུར་གྱུར་པའི་སྟེང་རྡོ་རྗེ་རིན་པོ་ཆེའི་ཏོག་གིས་སྤྲས་པ། ནང་གི་ལྷ་སྣམ་ཤར་དཀར་ལྷོ་སེར་ནུབ་དམར་བྱང་ལྗང་དབུས་སྔོ་བའི་སྟེང་དུ་འཁོར་ལོ་སྔོན་པོ་རྩིབས་བཞི་པའི་ལྟེ་བ་དང་། ཕྱོགས་བཞིའི་རྩིབས་དང་། ཕྱི་རོལ་གྱི་གྲྭ་བཞི་དང་སྒོ་བཞིར་པདྨ་དང་ཟླ་བའི་གདན་རེ་རེ་བསམ། དཀྱིལ་ཐང་ཕལ་ཆེར་རྩིག་པ་ཕྱོགས་མདོག་ཀུན་རིག་དང་མཐུན་པ་མང་ལ་ཕྱག་ལེན་ཡང་དེ་ལྟར་མཛད་པ་མང་ནས་རྩིག་པ་ཕྱི་ནས་རིམ་པ་བཞི་སྔོ་སེར་སོགས། དེ་བཞིན་ལྷ་སྣམ་ཤར་སྔོ་སོགས་བྱས་པས་ཆོག་སྟེ་དཀྱིལ་ཐང་དང་བསྟུན། དབུས་ཀྱི་གདན་གྱི་སྟེང་དུ་ཨོཾ་པུཎྱེ་སོགས་ཡོངས་སུ་གྱུར་པ་ལས། བཅོམ་ལྡན་འདས་ཕྱག་ན་རྡོ་རྗེ་འཆི་བདག་འཇོམས་པ་སྐུ་མདོག་དཀར་པོ་ཞལ་གཅིག་ཕྱག་གཉིས་པ་གཡས་རྡོ་རྗེ་ཐུགས་ཀར་སྟོད་དེ་འཛིན་ཅིང་གཡོན་དེས་ཡུ་བ་བྱས་པའི་དྲིལ་བུ་དཀུར་བརྟེན་པ། ཞལ་འཛུམ་བག་དང་བཅས་པ་ཞི་བའི་ཉམས་ཅན། ཟླ་བའི་འོད་དང་ཟླ་བའི་རྒྱབ་ཡོལ་ཅན། རྩིབས་བཞི་ལ་ཤར་དུ་ཨོཾ་ཀཾ་ཀ་ནི་སོགས་ཡོངས་སུ་གྱུར་པ་ལས་རྡོ་རྗེ་མི་འཁྲུགས་པ། ལྷོར་ཨོཾ་རཏྣེ་སོགས་ནས་རིན་འབྱུང་། ནུབ་ཏུ་ཨོཾ་ཨ་མི་ཏེ་སོགས་ནས་འོད་དཔག་མེད། བྱང་དུ་ཨོཾ་ཨ་མོ་གྷ་སོགས་ནས་དོན་ཡོད་གྲུབ་པ། དེ་བཞི་ཀའང་སྐུ་མདོག་དཀར་པོ་ཞལ་གཅིག་ཕྱག་གཉིས་པ། གཡས་མཆོག་སྦྱིན་དང་གཡོན་མི་འཇིགས་པ་སྦྱིན་པའི་ཕྱག་རྒྱ་ཅན། དེ་བཞིན་གཤེགས་པ་ལྔ་པོ་ཐམས་ཅད་ཀྱང་རིན་པོ་ཆེའི་རྒྱན་དང་དར་གྱི་ན་བཟའ་ཅན་རྡོ་རྗེའི་སྐྱིལ་ཀྲུང་གིས་བཞུགས་པ་འཁོར་ལོས་སྒྱུར་བའི་ཆ་ལུགས་ཅན་ནོ། །དེའི་ཕྱི་རོལ་གྱི་གྲྭ་བཞིར། ཤར་ལྷོར་ཧཱུྃ་ལས་བདུག་པ་མ་དཀར་མོ་སོགས་ཏྲཱཾ་ཧྲཱིཿལས་མེ་སྟག་མ་སོགས་བཞི་དང་། སྒོ་བཞིར་ཛཿཧཱུྃ་བཾ་ཧོཿལས་སྒོ་བ་བཞི་བསྐྱེད་པའམ། བདུག་སྤོས་མ་མན་ཆད། ཤར་ལྷོར་ཨོཾ་བཛྲ་དྷཱུ་པེ་ཧཱུྃ་ལས་བདུག་པ་མ་དཀར་མོ་བདུག་སྤོས་འཛིན་པ། ལྷོ་ནུབ་ཏུ་ཨོཾ་བཛྲ་པུཥྤེ་སོགས་ཀྱིས་ལྷ་མོ་བཞི་དང་། ཤར་སྒོར་ཨོཾ་བཛྲ་ཨཾ་ཀུ་ཤ་ཛ་ལས་རྡོ་རྗེ་ལྕགས་ཀྱུ་དཀར་པོ་ལྕགས་ཀྱུ་འཛིན་པ། ལྷོ་སྒོར་ཨོཾ་བཛྲ་པཱ་ཤ་ཧཱུྃ་ལས་རྡོ་རྗེ་ཞགས་པ་སོགས་ཀྱིས་བསྐྱེད་པ་མུས་ཆེན་གྱིས་གསུངས་པས་དེ་ལྟར་བྱས་ཀྱང་ལེགས། བདུག་སྤོས་མ་ལ་སོགས་པའི་ལྷ་དེ་དག་ཐམས་ཅད་ཀྱང་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ་ནས་སྐྱིལ་མོ་ཀྲུང་གིས་བཞུགས་པའི་བར་ཀུན་རིག་བཞིན་བྱ། འདིར་སྒོ་བ་བཞི་པོ་ཅུང་ཟད་ཁྲོ་བོའི་ཉམས་དང་ལྡན་པའོ། །ཞེས་དམ་ཚིག་པ་བསྐྱེད་ནས་ཡེ་ཤེས་པ་སྤྱན་འདྲེན་པ་ནི། རང་གི་སྙིང་ག་ནས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཕྱག་ན་རྡོ་རྗེ་འཆི་བདག་འཇོམས་པ་ལྷ་བཅུ་གསུམ་རྟེན་དང་བརྟེན་པར་བཅས་པའི་དཀྱིལ་འཁོར་གྱི་རྣམ་པར་ཨོཾ་བཛྲ་ས་མཱ་ཛཿཞེས་རྡོ་རྗེ་བསྡུ་བའི་ཕྱག་རྒྱ་དང་། རྡོ་རྗེ་དྲིལ་བུ་འཛིན་པས་སྤྱན་འདྲེན་ཀུན་རིག་བཞིན་འདོན་ལས། མཆོག་རྣམས་ལེགས་པར་སྩལ་དུ་གསོལ། ཞེས་པའི་རྗེས་སུ། ཛཿཧཱུྃ་བཾ་ཧོཿབྷ་ག་ཝཱན་བཛྲ་ཨེ་ཧྱེ་ཧི་ས་མ་ཡ་སྟྭཾ། ཞེས་པ་ཁྱད་པར་རོ། །བྱོན